Noordwes se direkteur-generaal bedankDr. Keneilwe Lydia Sebego. Foto: Facebook. Dr. Keneilwe Lydia Sebego, direkteur-generaal van Noordwes, het bedank. Die premierskantoor het dié nuus Donderdag bevestig en gesê Sebego tree ná 30 jaar uit die openbare dienste. Sy is sedert 2015 in dié pos werksaam en Vrydag 31 Augustus sal haar laaste dag wees. Premier Job Mokgoro het haar beskryf as ŉ beslissende en dapper leier met ŉ skaars vermoë om op operasionele en strategiese vlak te bestuur – selfs binne die onstuimige omgewing waarbinne sy gewerk het. Mokgoro het gesê dit was vir Sebego ŉ baie lang reis met gemengde ervarings. Sebego het tydens haar uittree-vergadering gesê die verantwoordelikheid om strategiese leierskap te verskaf word aan beamptes in die premierskantoor toevertrou. “Hou asseblief aan lei en neem besluite wat die probleme van vandag aanspreek. Ek gaan nou, want dit is tyd vir my. En as ek weer hier kom, moet ek ŉ veranderde plek aantref omdat júlle hier was,” het Sebego gesê.